**zVEM - nov način komuniciranja z zdravniki**

**V Sloveniji poteka prehod na poenoten način elektronskega komuniciranja prek sistema zVEM. Ta deluje kot spletni portal in kot mobilna aplikacija za paciente. Namen te novosti je enotna vstopna točka za stik z zdravstvenimi ustanovami po državi. Do zdaj so ustanove uporabljale različne rešitve za elektronsko komunikacijo s pacienti. zVEM to poenoti.**

Portal zVEM je rešitev, ki deluje od leta 2017, od leta 2021 pa je na voljo tudi mobilna aplikacija. Danes zVEM uporablja več kot četrtina prebivalcev. Registriranih je okoli 580.000 uporabnikov. Mobilno aplikacijo uporablja približno 380.000 ljudi. Če prištejemo še povezane osebe, kot so otroci do 15. leta, varovanci in pooblaščenci, sistem danes uporablja okoli 740.000 ljudi. Število uporabnikov hitro narašča.

**Za dostop do zVEM lahko osebe, ki so manj podkovane v digitalnem svetu, pooblastijo drugo osebo. To velja za vse osebe, starejše od 15 let, ki želijo pomoč bližnjih. S tem pooblaščenci dobijo varen dostop do njihovih zdravstvenih podatkov.**

zVEM krepi vlogo pacienta. Vsem državljanom omogoča pregled nad zdravstvenimi podatki na enem mestu. Pacienti lahko preverijo svoje recepte, napotnice, termine, izvide in odpustna pisma. Prejemajo tudi obvestila o pomembnih dogodkih, na primer o bližnjem terminu. Prek zVEM poteka tudi elektronsko naročanje in komuniciranje z zdravstvenimi timi. Naročanje po telefonu in osebno pri zdravniku ostaja.

**Obiščite digitočko**

Po zdravstvenih domovih delujejo zVEM digitočke. Tam svetovalci pomagajo pri ureditvi dostopa do zVEM in pri uporabi portala ter aplikacije. Za prijavo v zVEM potrebujete račun SI-PASS ter eno od sredstev digitalne identitete. Če imate biometrično osebno izkaznico s čipom, začnete sistem uporabljati po aktivaciji brez obiska upravne enote. Svetovalci pomagajo pri namestitvi aplikacije eOsebna na telefonu. Ta ob naslednjih prijavah omogoča hiter in varen vstop v zVEM in druge storitve javne uprave.

Druga možnost je smsPASS. Prijavite se z uporabniškim imenom in geslom. Nato prejmete SMS s šestmestno kodo. S kodo potrdite identiteto. Pred tem oddate zahtevek za smsPASS. To storite na upravni enoti ali finančnem uradu. V času delovanja zVEM digitočk prijavna služba, če je to le mogoče, enkrat ali dvakrat na teden deluje tudi v zdravstvenih domovih.

Februarja se odpre še 16 novih digitočk. Do junija bodo vzpostavljene v 60 zdravstvenih domovih po Sloveniji. Digitočke bodo na posamezni lokaciji delovale približno en mesec**.** Seznam delujočih digitočk se sproti posodablja [na spletni strani zVEM](https://zvem.ezdrav.si/portal/vsebina/921).

**Prehod bo postopen**

Nekateri zdravstveni domovi so komunikacijo prek zVEM že uvedli v večini ambulant. Drugod se na vklop še pripravljajo. Prehod bo potekal postopno.

**Pomoč za starejše in digitalno manj vešče**

Starejši in digitalno manj vešči, ki želijo dostop do svojih podatkov prepustiti bližnji osebi, oddajo vlogo za zVEM pooblastilo. To uredijo osebno z osebnim dokumentom na območnih enotah NIJZ, na izpostavah ZZZS ali pri izvajalcih zdravstvene dejavnosti. Izvajalci omogočajo oddajo pooblastila tudi nepokretnim pacientom ob obisku patronažne službe ali na domu. Vlogo lahko pošljejo tudi po pošti na NIJZ ali ZZZS, pred tem pa morajo svoj podpis overiti na upravni enoti. Ureditev je možna tudi na že prej omenjenih digitočkah. Dodatne informacije o zVEM pooblastilih najdete [na naslednji povezavi](https://nijz.si/mediji/na-voljo-so-zvem-pooblastila/).

Na voljo je tudi center za pomoč uporabnikom eZdravja na brezplačni številki 080 72 99 in na naslovu [podpora@ezdrav.si](mailto:podpora@ezdrav.si). V zadnjih tednih na NIJZ prejemamo povečano število zVEM pooblastil. Največ jih oddajo digitalno manj vešče osebe, ki za dostop do svojih podatkov pooblastijo bližnje.

Na zVEM digitočkah pacienti dobijo osebno pomoč pri uporabi portala in aplikacije. Prejmejo tudi osnovno digitalno podporo, na primer pomoč pri prijavi, nastavitvah telefona in ureditvi digitalne identitete.

**Komunikacija prek zVEM poteka varno in enotno. Ne pomeni edine poti do zdravnika. Stik po telefonu in osebno ostaja.**